PISNA NALOGA: ETNIČNO OBČUTLJIVO SOCIALNO DELO

Namen pisne naloge je opazovati, ovrednotiti in zapisati etnično občutljivo ravnanje v socialnem delu. Socialno delo, ki teži k socialnemu vključevanju, je osnovano na občutljivosti za različnosti med ljudmi. Pri tem se izogiba univerzalizmu ter upošteva življenjske izkušnje ljudi, njihovo kulturno, etnično pripadnost, jezik, spol in razmerja med spoloma, ovire, porazdelitev družbene moči, navade, običaje itn. Upoštevajoč vse to, je ravnanje prilagojeno vsaki posameznici ali posamezniku in je vedno usmerjeno v odpravljanje diskriminacije, ustvarjanje pogojev za pozitivno diskriminacijo, odpravljanje rasističnih praks, družbenih neenakosti ter ustvarjanje novih, etnično občutljivih rešitev, ki temeljijo na krepitvi moči.

Navodilo za pisanje naloge:

Pisna naloga v obsegu 3-4 strani formata A4, font 12, razmik vrstic 1,5 naj vsebuje:

* opis dveh ali več konkretnih primerov ravnanja po načelih etnično občutljivega socialnega dela,
* opis dveh ali več konkretnih primerov, iz katerih je razvidno pomanjkanje etnično občutljivega dela s predlogi za primernejše ravnanje.

Konkretni primeri naj bodo opis ravnanja praktikantke, mentorice ali ostalih zaposlenih na učni bazi. Vsak zapis primera naj bo sestavljen iz opisa objektivnih dejstev ter razprave, ki temelji na lastni interpretaciji in vsebinsko povezani teoretični podlagi.